Br: 02-430/25- Podgorica, 10. mart 2025.

Na osnovu člana 32b Zakona o nevladinim organizacijama („Sl. list Crne Gore“, br. 39/11 i 37/17), člana 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Sl. list Crne Gore“, br. 41/18) i Odluke o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2025. godini („Sl. list Crne Gore“, br. 127/24), Ministarstvo evropskih poslova objavljuje

**JAVNI POZIV**
**za predlaganje** **predstavnika nevladinih organizacija**

 **u Komisiji za raspodjelu sredstava za finansiranje projekata i programa nevladinih organizacija u oblasti evroatlantskih i evropskih integracija Crne Gore u 2025. godini**

Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2025. godini („Sl. list Crne Gore“, br. 127/24), Vlada Crne Gore je kao prioritetnu oblast, između ostalih, utvrdila evroatlantske i evropske integracije Crne Gore.

S tim u vezi, a u skladu sa članom 32b Zakona o nevladinim organizacijama, Ministarstvo evropskih poslova obrazuje Komisiju za raspodjelu sredstava za finansiranje projekata i programa nevladinih organizacija (u daljem tekstu: Komisija) u oblasti evroatlantskih i evropskih integracija Crne Gore u 2025. godini. Komisiju čine predsjednik i dva člana, od kojih su predsjednik i jedan član državni službenici Ministarstva evropskih poslova, a drugi član predstavnik nevladinih organizacija koje djeluju u oblasti evroatlantskih i evropskih integracija Crne Gore.

Za člana Komisije nevladina organizacija može predložiti samo jednog predstavnika. Više nevladinih organizacija može predložiti istog kandidata.

U slučaju da nevladine organizacije ne predlože svog predstavnika za člana Komisije, za drugog člana Komisije određuje se državni službenik iz Ministarstva evropskih poslova.

Izrazi koji se u ovom javnom pozivu koriste u muškom rodu podrazumijevaju iste izraze u ženskom rodu.

**I Nadležnosti Komisije**

Komisija:

* objavljuje javni konkurs za raspodjelu sredstava za finansiranje projekata/programa nevladinih organizacija na internet stranici Ministarstva i portalu e-uprave;
* objavljuje obavještenje o javnom konkursu u jednom štampanom mediju, koje sadrži osnovne informacije o javnom konkursu;
* objavljuje listu nevladinih organizacija koje nijesu dostavile urednu i potpunu prijavu uz ukazivanje na utvrđene nedostatke koji se odnose na prijavu, odnosno potrebnu dokumentaciju
* utvrđuje rang listu projekata/programa koji su bodovani od strane nezavisnih procjenjivača;
* traži izjašnjenje od nevladine organizacije o tome da li sa manje dodijeljenih sredstava može realizovati projekat/program, u slučaju kad projekat/program nevladine organizacije ne može biti finansiran u iznosu sredstava koji je naveden u prijavi;
* odlučuje o raspodjeli sredstava za finansiranje projekata/programa nevladinih organizacija, odnosno donosi odluku o raspodjeli sredstava;
* dostavlja odluku o raspodjeli sredstava učesnicima konkursa i objavljuje je na internet stranici Ministarstva i portalu e-uprave;
* zaključuje sa nevladinom organizacijom kojoj su dodijeljena sredstva za finansiranje projekta /programa ugovor o načinu isplate i korišćenja sredstava, izvještavanju i nadzoru nad realizacijom projekta/programa za koji su dodijeljena sredstva;
* prati uspješnost realizacije projekata/programa za čije finansiranje su dodijeljena sredstva;
* sačinjava objedinjeni izvještaj o finansiranju projekata/programa nevladinih organizacija koji sadrži podatke o projektima/programima za čije finansiranje su dodijeljena sredstva u odgovarajućoj godini, kao i o uspješnosti njihove realizacije.

Broj predstavnika nevladinih organizacija u Komisiji za raspodjelu sredstava nevladinim organizacijama u oblasti evroatlantskih i evropskih integracija Crne Gore u 2025. godini: **JEDAN**.

Komisija prestaje sa radom nakon realizacije odnosno isteka roka za realizaciju projekata koji su obuhvaćeni Odlukom o raspodjeli sredstava.

**II Kriterijumi za nevladinu organizaciju koja može da predloži svog predstavnika u Komisiji**

Nevladina organizacija može predložiti kandidata za člana Komisije ako:

* je upisana u registar nevladinih organizacija prije objavljivanja javnog poziva;
* u statutu ima utvrđene djelatnosti i ciljeve u oblastima koje su u vezi sa pitanjem koje sagledava ili normativno uređuje radno tijelo;
* se ne nalazi u Registru kaznene evidencije;
* je u prethodne tri godine, u vezi sa pitanjem koje sagledava ili normativno uređuje radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u određenoj oblasti;
* je predala poreskom organu prijavu za prethodnu fiskalnu godinu (fotokopija bilansa stanja i uspjeha);
* više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici odnosno namještenici.

**III Kriterijumi koje treba da ispunjava predstavnik nevladine organizacije u Komisiji**

Kandidat nevladine organizacije za člana Komisije može biti lice koje:

* ima prebivalište u Crnoj Gori;
* ima iskustvo u oblasti na koju se odnosi pitanje koje sagledava ili normativno uređuje radno tijelo;
* nije član organa političke partije, javni funkcioner, državni službenik odnosno namještenik.

**IV Dokumentacija koja se dostavlja uz predlog predstavnika nevladine organizacije u Komisiji**

Predlog predstavnika nevladinih organizacija u radnom tijelu podnosi se na **Obrascu 2**, koji se nalazi u prilogu.

Nevladina organizacija dužna je da uz propisani obrazac dostavi i sljedeću dokumentaciju:

* dokaz da je nevladina organizacija upisana u registar nevladinih organizacija (fotokopija);
* fotokopija statuta nevladine organizacije;
* dokaz da je nevladina organizacija u prethodne tri godine, u vezi sa pitanjem koje sagledava ili normativno uređuje radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u određenoj oblasti, potpisan od strane lica ovlašćenog za zastupanje i potvrđen pečatom nevladine organizacije;
* dokaz da je nevladina organizacija predala poreskom organu prijavu za prethodnu fiskalnu godinu (fotokopija bilansa stanja i uspjeha);
* izjava lica ovlašćenog za zastupanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici odnosno namještenici;
* fotokopija lične karte ili druge javne isprave na osnovu koje se može utvrditi identitet predstavnika nevladine organizacije u radnom tijelu;
* biografija predstavnika nevladine organizacije u radnom tijelu;
* dokaz o iskustvu predstavnika nevladine organizacije u oblasti na koju se odnosi pitanje koje sagledava ili normativno uređuje radno tijelo (stručni rad, sertifikat ili drugi dokument);
* izjava predstavnika nevladine organizacije u radnom tijelu da nije član organa političke partije, javni funkcioner, rukovodeće lice ili državni službenik odnosno namještenik;
* izjava predstavnika nevladine organizacije da prihvata da ga ta nevladina organizacija predloži kao svog predstavnika u radnom tijelu.

Predstavnik nevladinih organizacija u Komisiji ne može učestvovati u odlučivanju o prijavi na javni konkurs koju je podnijela nevladina organizacija koja ga je predložila za člana Komisije.

**V Rok i način dostavljanja predloga**

Rok za dostavljanje predloga je **10 (deset) dana** od dana objavljivanja javnog poziva na internet stranici Ministarstva evropskih poslova i portalu e-uprave (20. mart 2025).

Predlog predstavnika nevladine organizacije u Komisiji zajedno sa propratnom dokumentacijom dostavlja se na arhivu Ministarstva evropskih poslova, radnim danima od 8 do 14 časova, ili poštom na adresu:

Ministarstvo evropskih poslova

Bulevar Ivana Crnojevića 167

81000 Podgorica

sa napomenom: **„Predlaganje predstavnika nevladinih organizacija u Komisiji za raspodjelu sredstava za finansiranje projekata i programa NVO u oblasti evroatlantskih i evropskih integracija Crne Gore u 2025. godini“.**

Predlog za člana Komisije biće razmatran samo ako je dostavljen blagovremeno i uz svu potrebnu dokumentaciju.

Ministarstvo evropskih poslova će u roku od sedam dana od isteka roka za dostavljanje predloga objaviti listu kandidata koji su predloženi za članove Komisije sa nazivima nevladinih organizacija koje su ih predložile, kao i spisak nevladinih organizacija koje nijesu dostavile uredne i potpune predloge, odnosno koje ne ispunjavaju propisane kriterijume ili su predložile predstavnika koji ne ispunjava propisane kriterijume.

Po isteku ovog roka, ministarka evropskih poslova će aktom o obrazovanju Komisije za člana tog tijela izabrati predstavnika nevladine organizacije koji ispunjava uslove iz ovog javnog poziva i za koga je dostavljeno najviše predloga nevladinih organizacija koje su ispunile uslove iz ovog javnog poziva. U slučaju da za dva ili više predstavnika koji ispunjavaju propisane uslove bude dostavljen jednak broj predloga, izbor predstavnika nevladinih organizacija u Komisiji vrši ministarka evropskih poslova.

 **MINISTARKA**

 **Maida Gorčević**